- Hebru
- <
- 1
- >

Hebru
Maktumne taat ŋu siirtu ɗo gee ku Hebru
Pile ka kaawor
Waan ibanno gem kaak siirit maktumne-anta. Kar gay, kaak siirta-aŋ ibingig aadanna ku Greknar ho ŋa ibingig oki rakki rakki makaatamna ku Jamaw ta Awalle. Maktumne-an, ŋa siirit ɗo Yuudinna kuuk aamin ɗo Iisa Masi. Yuudinna-ak, ŋu kolaag oki a ŋu Hebru. Gee-ak oole nam daarin̰ ɗakco ko sooɗ di, ŋuu rasin imaanco asaan ŋu bal gase ɓilde kaak necgu. Ansii ko, ka siirit maktumne-an raka gaare ɓilde kaak taɓ ka Iisa Masi. Ɓildin̰ji-ak a : Iisa, ŋaar keeji di mee satkiner ɗo Jamaw ta Marbinto. Ŋaar di kaak goy ɗatik ta geemir iŋ Buŋ ho ŋaa gedire ginin riy-anta asaan ŋaar di gemo ho Buŋ. Muutuy taat ka etor, taar satkin ta taɓ lote. Min taar-an, Buŋ rakaaɗo pey satkine. Ansi-ak, ginte okinte kuuk n̰um iŋ Iisa, gii gedire sin̰je moota iŋ Buŋ bal kolaw.
1
Buŋ kaaw iŋ biy ka Roŋji
1 Awalle, iŋ biŋka ku nabiinnar, Buŋ deesco kaawe ɗo aginiyte iŋ botilay dakina. 2 Diŋ gay, ɗo wiktin ta ba aaro, ŋa kaawte lote iŋ biy ka Roŋji. Iŋ ŋaar ko, Buŋ kilgiyiit duniine iŋ gamin okin̰co kuuk goy kuwa ho keɗer, ho ŋa rasiijig okin̰co-aŋ ɗo pisin̰ji. 3 Iŋ Roŋ ŋaar-ak ko, gee taliy portikaw ta *darjin ta Buŋdi, ho iŋ ŋaar ko, gee yaa ibinin̰ Buŋ, ŋaar maman, asaan Roŋ-ak ara ko ŋaar di tak. Gamin okin̰co kuuk kuwa ho keɗer-ak goy iŋ gudurre ta kaawoy. Min ŋa piltu botol a gee yaa gine *cawar ɗo uŋji ka Buŋdi, ŋa daktu goy ka samaaner ɗo meeday ta ŋaar kaak gin gudurre pakgig gamin okin̰co. 4 Ampaa ko, Buŋ gaartu kadar Roŋ-ak pakgig *ɗubal ku Buŋdi serek. Ɗo bi ŋaar-ak ko, ŋa diyiiji oki siŋ kuuk pakgig kun̰co.
Roŋ ka Buŋdi pakgig ɗubal ku Buŋdi
5 Ka seener, ƴiriy rakki, Buŋ bal kaawe ɗo rakki min ɗubilji aman :
« Kiŋke-aŋ ko Roŋdu,
min ƴiriyta-aŋ, ŋuu ibine kadar nun ko takko. »*Wer ka gase kaawor ɗo Soom 2.7.
Ho ŋa bal kaawe tak-tak ɗo bi ka rakki minninco aman :
« Nun, naa gine Tacco kan̰ji
ho ŋaar gay yaa gine Roŋdu kanto. »†Wer ka gase kaawor ɗo 2 Samiyeel 7.14.
6 Kar gay, Roŋ ka Buŋdi, ŋaar di kaaco ka gamin okin̰co.‡‛ŋaar di kaaco ka gamin okin̰co’ : Iŋ kaaw ta Grek, ŋu kaawa a ‛Roŋji kaak ŋa weetu awalle’. Kar kaaw-an gay kaawɗo kadar Buŋ gin koogin ku pey kuuk ŋa weeyig ba aaro. Ta kaawa a Iisa, ŋaar ar roŋ kaak ŋu weetu awalle, asaan ŋaar di kaaco ka gamin okin̰co. Wiktin taat Buŋ rakiy n̰aamin̰ Roŋji ɗo duniiner, ŋa kaawtu aman :
« Ɗubal ku Buŋdi okin̰co yaa abdiyin̰ji. »§Wer ka gase kaawor ɗo Deteronoom 32.43.
7 Ɗo bi ka ɗubilji-ak, Buŋ kaawtu aman :
« Ɗubal kunto, ŋuur ar usu
ho gay riyor kunto, ŋuur ar lesas ku aki. »*Wer ka gase kaawor ɗo Soom 104.4.
8 Kar ɗo Roŋji gay, ŋa kaawji aman :
« Kiŋ kaak Buŋ, ki goy doo ka sees ka sultan.
Ki hokumiyaag gee iŋ botol.
9 Ki el gamin kuuk iŋ botilco
ho kuuk jookum gay, ki ƴilaagu.
Ampaa ko, kiŋ kaak Buŋ,
Takko Buŋ doɓin̰ciŋ a ki pakgig een̰ji
ho iŋ sewe kaak ŋa etiliijiŋ ɗo kaan̰-ak,†‛sewe kaak ŋa etiliijiŋ ɗo kaan̰’ : Ɗo aadin ta Yuudinnar, ya ŋu etila sewe ɗo kaa ka gemor-ak gaara kadar ŋu darjiyaag sultan.
adin̰ gintu portiko. »‡Wer ka gase kaawor ɗo Soom 45.7-8.
10 Buŋ kaawtu pey aman :
« *Rabbine, ɗo teesindi, ŋa kiŋken di kilgiyig kiɗa
ho samaan sa, ŋa kiŋken di siyig iŋ pisin̰jiŋ.
11 Gamin okin̰co kuuk ki kilgiytu-aŋ yaa bire,
kar kiŋ gay goy doo.
Gamin kuuk ki kilgiytu-ak yaa zooɗe ar kesuun zooɗiyo.
12 Ar batik taat ŋu maliyiita, kii maliyin̰ gamin-aku.
Ŋu asiy makin̰co ar kaak gee makiy kesuune.
Kar kiŋ gay makaaɗo, ki goy uudinen̰ di
ho menuwin̰ gaasaaɗo tak-tak. »§Wer ka gase kaawor ɗo Soom 102.26-28.
13 Ƴiriy rakki, Buŋ bal kaawe ɗo rakki min ɗubilji aman :
« As goy ɗo meedar
nam wiktin taat naaco gedire ɗo adinen̰,
ŋuu gine wer ka lee asin̰jiŋ. »*Wer ka gase kaawor ɗo Soom 110.1.
14 Ka seener, *ɗubal ku Buŋdi okin̰co, ŋuur ruwwinnay kuuk gina riy ɗo Buŋdi. Buŋ n̰aamiig a ŋuu gaayin̰ gee kuuk yaa gase jile.

- Hebru
- <
- 1
- >

*1:5 Wer ka gase kaawor ɗo Soom 2.7.

†1:5 Wer ka gase kaawor ɗo 2 Samiyeel 7.14.

‡1:6 ‛ŋaar di kaaco ka gamin okin̰co’ : Iŋ kaaw ta Grek, ŋu kaawa a ‛Roŋji kaak ŋa weetu awalle’. Kar kaaw-an gay kaawɗo kadar Buŋ gin koogin ku pey kuuk ŋa weeyig ba aaro. Ta kaawa a Iisa, ŋaar ar roŋ kaak ŋu weetu awalle, asaan ŋaar di kaaco ka gamin okin̰co.

§1:6 Wer ka gase kaawor ɗo Deteronoom 32.43.

*1:7 Wer ka gase kaawor ɗo Soom 104.4.

†1:9 ‛sewe kaak ŋa etiliijiŋ ɗo kaan̰’ : Ɗo aadin ta Yuudinnar, ya ŋu etila sewe ɗo kaa ka gemor-ak gaara kadar ŋu darjiyaag sultan.

‡1:9 Wer ka gase kaawor ɗo Soom 45.7-8.

§1:12 Wer ka gase kaawor ɗo Soom 102.26-28.

*1:13 Wer ka gase kaawor ɗo Soom 110.1.

© 2012 WBT